ΚΑΝΟΝΙΣΜΟΣ (ΕΚ) αριθ. 1648/1999 ΤΗΣ ΕΠΙΤΡΟΠΗΣ
της 27ης Ιουλίου 1999
για παρέκκλιση από τον κανονισμό (ΕΟΚ) αριθ. 1589/87 σχετικά με την αγορά με δημοπρασία βουτύρου από τους οργανισμούς παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1587/96(2), και ιδίως το άρθρο 7α παράγραφος 1 πρώτο εδάφιο και παράγραφος 3,
Εκτιμώντας:
(1) ότι ο κανονισμός (ΕΟΚ) αριθ. 1589/87 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 124/1999(4), καθόρισε τους κανόνες όσον αφορά την αγορά με δημοπρασία βουτύρου από τους οργανισμούς παρέμβασης· ότι το άρθρο 3 παράγραφος 1 του εν λόγω κανονισμού προβλέπει ότι ο προσφέρων συμμετέχει στη δημοπρασία μόνο για το βούτυρο που παρασκευάσθηκε κατά τη διάρκεια περιόδου 21 ημερών που προηγείται της ημερομηνίας λήξης της προθεσμίας για την υποβολή των προσφορών·
(2) ότι αφενός η περίοδος αυτή, δεδομένου ότι λαμβάνει χώρα μια μόνο δημοπρασία κατά το τέλος του μηνός Αυγούστου και ότι, κατά συνέπεια, μια περίοδος 28 ημερών χωρίζει την τελευταία δημοπρασία του μηνός Ιουλίου από τη μοναδική δημοπρασία του μηνός Αυγούστου, είναι πολύ σύντομη και δεν καθιστά δυνατή την πρόσβαση της παρέμβασης σε όλο το βούτυρο που έχει παραχθεί κατά το μεσοδιάστημα, το οποίο χωρίζει τις δύο δημοπρασίες· ότι πρέπει κατά συνέπεια να παραταθεί προσωρινά σε 28 ημέρες η περίοδος κατά τη διάρκεια της οποίας μπορεί να παρασκευασθεί το βούτυρο, για να προσφερθεί στην παρέμβαση·
(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 3 παράγραφος 1 του κανονισμού (ΕΟΚ) αριθ. 1589/87 και για τη δημοπρασία, της οποίας η προθεσμία για την υποβολή των προσφορών εκπνέει την τέταρτη Τρίτη του μηνός Αυγούστου 1999, η περίοδος παραγωγής που αναφέρεται στην εν λόγω παράγραφο καθορίζεται σε 28 ημέρες.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1999.